Heelzam gruet vnde wes ik ghudes vormach. Weted, leuen vrundes, borghermestere vnde ratmanne der stad tho Reuele, dat ik juwen breef wol vorstan hebbe, also dat juwe borghers Nitze Nickelssone vnde Merten Visscher vor iv gheweset hebben vnde hebben klaghet, wo dat se weders noet hedde bracht in de Zeiscere vnde dar see mit vnweitenheit solden kopslaghet hebben vnde se men vp iiij lispunt soltes solden koft hebben. Vnde dar hebbet se vnrecht ane secht vor iv; se wunnen enen man vp deme Ketelinghe, de se seghelde in dat deep, dar se koepslagheden werk, vj tunne rogghen, j vat seles, j(c) lewandes vnde ok ander dink. Vnde hir is neyn man also ghud in der stad, de dat doen moghe, noch nemant also ghud van den minen, de dat don moghe, he en hedde vorbort al sin gud, dat he dar mit sik hedde, vnde xl mark darto. Hirvmme so dede ik dat vmme Ghodes willen vnde vmme juwer vruntschop willen, vnde ghaf en er schip vnde [eres] dinghes en deles weder, vnde wan se wolden segg[hen, dat se id] mit vnwetenheit ghedan hedden, so en is des nicht … [ju]we borgher Hans Maxlaxsch, de id wol … dat men es nicht don en moste vnde … hir in dat lant. Got si mit iv eweliken to [aller t]iit ghesunt. Geschreven to Wiborch, under minem [ingeseg]hel. Heer Erenghisel Nickelssone, houetman tho Wiborch.